**Ministru kabineta noteikumu projekta "Grozījumi Ministru kabineta 2015. gada 24. februāra noteikumos Nr. 107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts paredz grozījumus saistībā ar fizisko personu datu apstrādes regulējuma izmaiņām un Valsts probācijas dienesta strukturālajām izmaiņām, nostiprināt tiesisko regulējumu attālinātai videosaziņai ar probācijas klientu uzraudzības procesā, sociālās rehabilitācijas pakalpojumu organizēšanu. Grozījumu mērķis ir ieviest attālinātu saziņu ar probācijas klientiem, nodrošināt sociālās rehabilitācijas pakalpojumu saņemšanu pakāpeniskai probācijas klientu reintegrācijai sabiedrībā.  Noteikumu projekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts probācijas dienesta (turpmāk – Dienests) iniciatīva, Dienesta strukturālās izmaiņas, kas stājās spēkā 2019. gada 1. janvārī, kā arī 2017. gada 14. decembrī Saeimā pieņemtais Fizisko personu reģistra likums, 2015. gada 28. maijā Saeimā pieņemtais likums "Grozījumi Valsts probācijas dienesta likumā", 2017. gada 14. septembrī Saeimā pieņemtais likums "Grozījumi Valsts probācijas dienesta likumā", 2017. gada 22. novembrī Saeimā pieņemtais likums "Grozījumi Valsts probācijas dienesta likumā", Ministru kabineta 2018. gada 30. janvāra noteikumi Nr. 63 "Noteikumi par probācijas klientam sniegto sociālās rehabilitācijas pakalpojumu līdzfinansēšanas kārtību un apmēru" (turpmāk – MK noteikumi Nr. 63), Ministru kabineta 2018. gada 13. novembra noteikumi Nr. 693 "Noteikumi par Valsts probācijas dienesta informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību" (turpmāk - MK noteikumi Nr. 693). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dienests uzraudzības funkciju veic Ministru kabineta 2015. gada 24. februāra noteikumos Nr. 107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība" (turpmāk – MK noteikumi Nr. 107) noteiktajā kārtībā. 2017. gada 14. decembrī Saeimā pieņemts Fizisko personu reģistra likums, kurš stāsies spēkā 2021. gada 28. jūnijā. Šobrīd Iedzīvotāju reģistra likums paredz, ka iedzīvotāju uzskaite notiek Iedzīvotāju reģistrā, taču ar 2021. gada 28. jūniju fizisko personu reģistrāciju un uzskaiti apkopos Fizisko personu reģistrā. Organizējot MK noteikumos Nr. 107 noteiktās funkcijas, probācijas klienti vairākumā gadījumu ir reģistrēti Iedzīvotāju reģistrā, bet atsevišķos gadījumos tie var nebūt reģistrēti Iedzīvotāju reģistrā. Primāri gan MK noteikumos Nr. 107, gan kopumā tiesiskajās attiecībās starp privātpersonu un valsti personu identificēšanai tiek izmantoti valsts informācijas sistēmā (šobrīd Iedzīvotāju reģistrs, no 2021. gada 28.jūnija Fizisko personu reģistrs) esošie dati, kas ļauj personu nepārprotami identificēt, bet iespēja norādīt citas ziņas, kas palīdz identificēt personu, ir īstenojama tikai gadījumā, ja personai Latvijas Republikā nav piešķirts personas kods. Lai turpmāk izvairītos no MK noteikumu Nr. 107 grozījumiem, kad mainās reģistrs, kurā tiek uzkrātas ziņas par personām, kā arī, lai nodrošinātu tiesisko noteiktību un konkrētu probācijas klientu identificēšanu, Ministru kabineta noteikumu projekts "Grozījumi Ministru kabineta 2015. gada 24. februāra noteikumos Nr. 107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība"" (turpmāk – noteikumu projekts) paredz visā normatīvajā aktā aizstāt vārdus "persona nav reģistrēta Iedzīvotāju reģistrā" ar vārdiem "personai Latvijas Republikā nav piešķirts personas kods". Turpmāk probācijas klientiem, kuriem likumā noteiktā kārtībā nebūs piešķirts personas kods, būs jānorāda jebkurš cits identifikators, lai nepārprotami varētu identificēt konkrēto probācijas klientu.  Valsts probācijas dienesta likuma (turpmāk – Likums) 4. panta trešā daļa paredz, ka Dienesta teritoriālās struktūrvienības un to darbības teritoriju nosaka Dienesta vadītājs. Lai nodrošinātu Dienesta attīstību uz efektīvu finanšu un cilvēkresursu plānošanu vērstu personāla politiku un paaugstinātu Dienesta administratīvo kapacitāti, ar 2019. gada 1. janvāri Dienestā veiktas strukturālas izmaiņas. Saskaņā ar Valsts pārvaldes iekārtas likuma 75. panta pirmo daļu izdots Valsts probācijas dienesta reglaments, kurš stājies spēkā 2019. gada 1. janvārī. Lai nerastos pārpratumi un probācijas klients nepārprotami saprastu, kur viņam jāpiesakās soda izpildei, atbilstoši Dienesta strukturālajām izmaiņām jāveic grozījumi MK noteikumos Nr. 107. Šobrīd normatīvais regulējums paredz, ka klientu uzraudzību nodrošina Dienesta teritoriālā struktūrvienība, bet saskaņā ar jauno Dienesta reglamentu uzraudzību nodrošina Dienesta teritoriālās struktūrvienības nodaļa. Noteikuma projekta 2. punkts visā MK noteikumu Nr. 107 tekstā paredz aizstāt vārdus "teritoriālā struktūrvienība" (attiecīgā locījumā) ar vārdiem "teritoriālās struktūrvienības nodaļa" (attiecīgā locījumā).  2018. gada 13. novembrī Ministru kabinetā pieņemti MK noteikumi Nr. 693. MK noteikumu Nr. 107 4. punkts nosaka, ka informāciju par probācijas klienta uzraudzību norāda probācijas klienta lietā un Dienesta datubāzē atbilstoši normatīvajos aktos paredzētā apjomā un kārtībā. Šī norma dublē MK noteikumos Nr. 693 noteikto. Ņemot vērā minēto, noteikumu projekts paredz svītrot MK noteikumu Nr. 107 4. punktu.  MK noteikumu Nr. 107 11. punkts nosaka, kādu informāciju Dienesta amatpersonām jāņem vērā nosakot pienākumus probācijas klientam. MK noteikumi Nr. 107 stājās spēkā 2015. gada 4. martā. 2014. gada 16. oktobra likums "Grozījumi Krimināllikumā", kas stājās spēkā 2015. gada 1. februārī, paredzēja to, ka pienākumus nosacīti notiesātām personām un personām, kuras nosacīti pirms termiņa atbrīvotas no soda, vairs nenosaka tiesa, bet Dienesta amatpersona. Izstrādājot MK noteikumus Nr. 107, netika ņemts vērā tas, ka probācijas klientiem vienlaicīgi ar uzraudzību Dienestā var būt arī noteikti drošības līdzekļi citos kriminālprocesos vai noteikts pagaidu aizsardzības pret vardarbību līdzeklis. Prakse rāda, ka dažkārt Dienesta noteiktie pienākumi var būt pretrunā ar noteikto drošības līdzekli vai pagaidu aizsardzības pret vardarbību līdzekli. Ņemot vērā minēto, MK noteikumi Nr. 107 tiek papildināti ar 11.5. un 11.6. apakšpunktu, kas paredz, ka Dienesta amatpersonām, nosakot pienākumus probācijas klientiem, jāņem vērā piemērotos drošības līdzekļus un noteiktos pagaidu aizsardzības pret vardarbību līdzekļus.  Ņemot vērā saziņas līdzekļu straujo attīstību, kā arī Dienesta pieredzi saistībā ar 2020. gadā ārkārtējās situācijas izsludināšanu valstī dēļ COVID-19 izplatības, Dienesta praksē ir nepieciešamas izmaiņas, kas skar Dienesta amatpersonas un probācijas klienta saziņu attālināti. Šobrīd normatīvais regulējums neparedz attālinātu saziņu ar probācijas klientu. Saziņa notiek tiekoties klātienē vai rakstisku paziņojumu veidā, ievērojot normatīvos aktus, kas regulē saziņu rakstiskā veidā (tai skaitā elektroniskie dokumenti). Noteikumu projekta 5. punkts nosaka papildināt MK noteikumus Nr. 107 ar 19.1 punktu, kas paredz (ņemot vērā tehniskās iespējas) amatpersonai tiesības klātienes tikšanos ar probācijas klientu aizstāt ar attālinātu videosaziņu. Amatpersona klātienes tikšanos ar probācijas klientu var aizstāt ar attālinātu videosaziņu tikai pēc riska un vajadzību novērtējuma un uzraudzības plāna sagatavošanas. Pieņemot lēmumu par attālinātu videosaziņu, amatpersonai jāņem vērā katra probācijas klienta individuālās vajadzības un iespējas, tai skaitā riska un vajadzību novērtējumu, Dienesta noteiktos pienākumus un uzraudzības plānā ietvertos pasākumus.  Šobrīd MK noteikumu Nr. 107 20. punkts noteic, ka atkārtots riska un vajadzību novērtējums jāveic ne retāk kā reizi sešos mēnešos. Dienesta iekšējie noteikumi nosaka, ka atkārtotu riska un vajadzību novērtējumu jāveic visos gadījumos, kad ir konstatētas būtiskas izmaiņas riska faktoros, kuru dēļ varētu mainīties riska līmenis, kaut arī noteiktais termiņš atkārtota riska un vajadzību novērtējumam nav iestājies. Dienesta prakse rāda, ka vairumā gadījumu probācijas klientu riska faktori ir noturīgi ilgākā laika posmā, ņemot vērā probācijas klientu vēlmi nemainīt savus paradumus un ierasto dzīvi, proti, identificētie riska faktori pusgada laikā nemainās. Tādēļ Dienesta amatpersonas šobrīd pārsvarā nelietderīgi tērē savus resursus, veicot atkārtotu riska un vajadzību novērtējumu reizi pusgadā. Noturīgas izmaiņas riska faktoros pārsvarā jūtamas otrajā pusgadā pēc uzraudzības uzsākšanas. Lai nelietderīgi netērētu Dienesta resursus, turpmāk riska un vajadzību novērtēšana būs jāveic ne retāk kā reizi divpadsmit mēnešos, atstājot iespēju darīt to biežāk, ja tas būs nepieciešams.  Noteikumu projekta 7. punkts paredz MK noteikumus Nr. 107 papildināt ar 20.1 un 20.2 punktu. Tie paredz, ka Dienesta amatpersonas līdz un arī pēc (ja tas nepieciešams) riska un vajadzību novērtēšanas pabeigšanas, visas sarunas ar probācijas klientu un citām personām fiksē sarunu aprakstos. Tie jāparaksta personai, kas sniegusi informāciju, ar parakstu apliecinot, ka sniegtā informācija atbilst sarunas aprakstā fiksētajam. Šāda ir Dienesta līdzšinējā prakse, taču šādu praksi neregulē ārējie normatīvie akti. Jautājums ir saistošs Dienesta amatpersonām, skar probācijas klientu un citu personu tiesības, tādēļ regulējums nepieciešams ārējā normatīvā aktā.  Noteikumu projekta 7. punkts papildus paredz arī MK noteikumus Nr. 107 papildināt ar 20.3 punktu. Minētais papildinājums nepieciešams, lai efektīvi īstenotu noteikumu projektā paredzēto attālināto videosaziņu. Vienlaikus, šāds papildinājums ļautu Dienestam arī īstenot funkcijas izpildes kvalitātes monitoringu, tai skaitā gadījumos, kad saruna ar probācijas klientu tiek veikta klātienē. Papildinājums attiecināms tikai uz sarunām ar probācijas klientiem, ja probācijas klients piekrīt sarunas ieraksta veikšanai.  Latvijas Sodu izpildes kodekss (turpmāk – LSIK) nosaka, ka uzraudzība tiek veikta saskaņā ar Dienesta amatpersonas sagatavoto uzraudzības plānu. Savukārt MK noteikumu Nr. 107 33. punkts noteic, ka uzraudzības plānu var nesagatavot, ja no Dienesta amatpersonas pirmās tikšanās reizes ar probācijas klientu līdz uzraudzības perioda beigām ir mazāk par astoņām nedēļām. Minētais regulējums ir pretrunīgs. Tāpēc noteikumu projekts paredz MK noteikumu Nr. 107 33. punktu izteikt jaunā redakcijā un attiecīgos noteikumus papildināt ar 33.1 punktu, lai probācijas klienti un Dienesta amatpersonas nepārprotami saprastu, ka uzraudzība visos gadījumos tiek veikta atbilstoši uzraudzības plānam, tikai izņēmuma gadījumos, uzraudzības plānā ietveramos mērķus un pasākumus mērķu sasniegšanai fiksē sarunu aprakstos vai ierakstā, ja saruna fiksēta video vai audio ierakstā.  Noteikumu projekta 10. punkts paredz MK noteikumus Nr. 107 papildināt ar 48.1 punktu. Dienesta praksē ir gadījumi, kad probācijas klientam ir nepieciešams noteikt pienākumu ievērot aizliegumu atstāt dzīvesvietu noteiktās diennakts stundās, bet probācijas klients pirms notiesāšanas ir guvis legālus iztikas līdzekļus pie darba devēja, kurš noteicis maiņu darbu. Termins "darba devējs" tulkojams visplašākā nozīmē. Svarīgi ir, lai probācijas klients būtu nodarbināts juridiski noformētās darba tiesiskajās attiecībās. Proti, probācijas klients Dienestam varētu uzrādīt spēkā esošu darba līgumu, uzņēmuma līgumu, autoratlīdzības līgumu u.c. Ja probācijas klientam darba devējs noteicis maiņu darbu, tad viņam periodiski darba laiks sakrīt ar laiku, kad noteikts aizliegums atstāt dzīvesvietu. Gadījumos, kad maiņu darbs nav veicinājis noziedzīga nodarījuma izdarīšanu, nebūtu samērīgi formāli ierobežot probācijas klienta tiesības strādāt darba vietā, kurā viņš strādājis pirms notiesāšanas. Lai rastu līdzsvarojumu starp probācijas klienta tiesībām un sabiedrības drošību, noteikumu projektā iekļautais 48.1 punkts paredz izņēmuma gadījumus, kad Dienesta amatpersona var dot atļauju veikt darba pienākumus laikā, kad probācijas klientam noteikts aizliegums atstāt dzīvesvietu. Šādu atļauju probācijas klients varēs saņemt tikai tajos gadījumos, kad Dienestā iesniegs dokumentu, kas apliecina nepieciešamību strādāt aizliegumā noteiktā laikā.  Ar 2015. gada 1. februāri Latvijā tika sākta nosacītās pirmstermiņa atbrīvošanas sistēmas reforma, kuras ietvaros 2015. gada 1. jūlijā Dienests uzsāka elektroniskās uzraudzības īstenošanu personām, nosacītas pirms termiņa no soda izciešanas atbrīvošanas ietvaros. Šo personu uzraudzības kārtību noteic MK noteikumu Nr. 107 2.3. apakšnodaļa "Nosacīti atbrīvoto uzraudzība, kuriem noteikta elektroniskā uzraudzība". Izstrādājot MK noteikumus Nr. 107, elektroniskā uzraudzība vēl nebija ieviesta praksē. Īstenojot elektronisko uzraudzību, ir gūta praktiska pieredze un konstatēta nepieciešamība papildināt MK noteikumu Nr. 107 2.3. apakšnodaļu "Nosacīti atbrīvoto uzraudzība, kuriem noteikta elektroniskā uzraudzība" ar jaunām normām, kā arī precizēt esošās normas.  MK noteikumu Nr. 107 18. punkts nosaka, ka par katru nākamo ierašanās reizi amatpersona nosacīti atbrīvotajam izsniedz uzaicinājumu, un 119. punkts paredz, ka elektroniskās uzraudzības grafikā norāda aktivitātes, kā arī datumu vai dienu un laikposmu, kuru ietvaros nosacīti atbrīvotajam obligāti jāatrodas ārpus dzīvesvietas. Proti, elektroniskās uzraudzības grafikā jānorāda arī laiks, kad probācijas klientam jāierodas Dienestā. Tādējādi elektroniskās uzraudzības grafikā norādītais dublētu izsniegtajā uzaicinājumā ietverto informāciju. Lai izvairītos no dokumentu dublēšanas, noteikumu projekts paredz MK noteikumus Nr. 107 papildināt ar 118.1 punktu, kurš paredz, ka nākamo ierašanās reizi Dienestā var noteikt ar elektroniskās uzraudzības grafiku vai izsniedzot MK noteikumu Nr. 107 18. punktā minēto uzaicinājumu.  Noteikumu projekta 12. punkts paredz MK noteikumu Nr. 107 119. punktu izteikt jaunā redakcijā, kurā ietverts 119.9. apakšpunkts, kas noteiks elektroniskās uzraudzības grafikā norādīt aktivitātes īstenošanas adresi vai vietu.  MK noteikumu Nr. 107 119. punkts nosaka elektroniskās uzraudzības grafikā norādīt vairākus nosacīti atbrīvotā personas datus, bet 118. punkts nosaka izsniegt nosacīti atbrīvotajam elektroniskās uzraudzības grafika eksemplāru, un nosacīti atbrīvotais paraksta elektroniskās uzraudzības grafiku. Izsniegtais elektroniskās uzraudzības grafiks ir paredzēts tikai nosacīti atbrīvotā lietošanai.  Lai izvairītos no iespējas trešajām personām uzzināt konkrētā nosacīti atbrīvotā personas datus, ja elektroniskās uzraudzības grafiks tiek nozaudēts, noteikumu projekts paredz izteikt jaunā redakcijā MK noteikumu Nr. 107 119. punktu, turpmāk paredzot nenorādīt nekādus nosacīti atbrīvotā personas datus elektroniskās uzraudzības grafikā. Noteikumu projektā paredzētais 119.3. apakšpunkts noteic, ka elektroniskās uzraudzības grafikā būs jānorāda nosacīti notiesātā lietas uzskaites numurs, kuru piešķir Dienesta informācijas sistēma. Minētā informācijas sistēma katram probācijas klientam piešķir unikālu lietas uzskaites numuru, tādēļ Dienestam būs iespējams identificēt personu, uz kuru attiecas konkrētais elektroniskās uzraudzības grafiks.  MK noteikumu Nr. 107 119.7. apakšpunkts nosaka, ka elektroniskās uzraudzības grafikā jāiekļauj viena vai vairākas aktivitātes, kuru ietvaros nosacīti atbrīvotajam obligāti jāatrodas ārpus dzīvesvietas. Šo aktivitāšu ietvaros nosacīti atbrīvotajam jāveic konkrētas darbības, ar kuru palīdzību risina viņa kriminogēna rakstura un sociālpsiholoģiskās problēmas. Vienlaikus, tikai ar viena veida aktivitātēm Dienests nevar nodrošināt pakāpenisku brīvas pārvietošanās ierobežojumu samazinājumu, ņemot vērā principu – jo atbildīgāks nosacīti atbrīvotais, jo vairāk tiek samazināta brīvas pārvietošanās ierobežošanas intensitāte, lai nosacīti atbrīvotā reintegrācija sabiedrībā būtu visatbilstošākā katrā individuālajā gadījumā.  Tādēļ noteikumu projektā paredzēts, ka elektroniskās uzraudzības grafikā varēs norādīt divu veidu aktivitātes – obligātās un izvēles. Turpmāk MK noteikumu Nr. 107 119.7. apakšpunkts noteiks, ka elektroniskās uzraudzības grafikā nosaka vienu vai vairākas aktivitātes, kuru īstenošana ir obligāta, bet 119.1 punkts noteiks, ka elektroniskās uzraudzības grafikā papildus obligātām aktivitātēm var iekļaut arī izvēles aktivitātes. Noteikumu projektā iestrādājot normu par izvēles aktivitātēm, svarīgi ir noteikt kritērijus pēc kuriem Dienesta amatpersonai jāvadās, nosakot pārvietošanās ierobežojumus. Tāpēc noteikumu projekts paredz papildināt MK noteikumus Nr. 107 ar 119.2 punktu, kura 1. līdz 8. apakšpunkts noteiks, kāda papildu informācija jāizvērtē, lai elektroniskās uzraudzības grafikā iekļautu obligātās un izvēles aktivitātes.  MK noteikumu Nr. 107 119.8. apakšpunkts nosaka, ka elektroniskās uzraudzības grafikā jānorāda datumu vai dienu un laikposmu, kad nosacīti atbrīvotam jāatrodas ārpus dzīvesvietas. Šāds regulējums ir pārāk šaurs, tādēļ noteikumu projekts paredz MK noteikumu Nr. 107 119.8. apakšpunktu precizēt, paredzot, ka nosacīti atbrīvotam noteiktā laikposmā ir jāīsteno noteiktā aktivitāte.  MK noteikumi Nr. 107 šobrīd neparedz, ka elektroniskās uzraudzības grafikā jānorāda aktivitātes īstenošanas adresi vai vietu. Nenorādot aktivitātes veikšanas vietu, Dienestam nav iespējams kontrolēt, vai nosacīti atbrīvotais pilda konkrēto aktivitāti. Tādēļ noteikumu projekts paredz papildināt MK noteikumus Nr. 107 ar 119.9. apakšpunktu, paredzot, ka turpmāk elektroniskās uzraudzības grafikā būs jānorāda adrese vai vieta, kurā veicama aktivitāte.  Noteikumu projekts paredz, ka MK noteikumu Nr. 107 120. punkts tiek papildināts, paredzot, ka nosacīti atbrīvotajam pēc Dienesta amatpersonas pieprasījuma jāiesniedz dokumentus, kas apliecina, ka viņš ir realizējis arī izvēles aktivitāti. Šāda informācija Dienestam nepieciešama, lai konstatētu vai nosacīti atbrīvotais atradies elektroniskās uzraudzības grafikā paredzētajā izvēles aktivitātē, ja viņš ir izvēlējies to pildīt.  MK noteikumu Nr. 107 127. punkts nosaka, kad nosacīti atbrīvotais drīkst atrasties ārpus dzīvesvietas, un kas ir uzskatāms par kriminālsodu izpildi reglamentējošā likumā paredzēto ar elektronisko uzraudzību saistīto pienākumu nepildīšanu. Šāds regulējums ir pietiekams, ja ir tikai viena veida aktivitāte – obligātā aktivitāte. Tā kā noteikumu projekts paredz, ka turpmāk elektroniskās uzraudzības grafikā varēs iekļaut divu veidu aktivitātes, MK noteikumu Nr. 107 135.1 un 135.2 punkts noteiks, kas ir uzskatāms par kriminālsodu izpildi reglamentējošā likumā paredzēto ar elektronisko uzraudzību saistīto pienākumu nepildīšanu katram aktivitātes veidam. Līdz ar to, MK noteikumu Nr. 107 127. punkts tiek izteikts jaunā redakcijā.  MK noteikumu Nr. 107 128. punkts nosaka, ka elektroniskās uzraudzības ierīces jāuzstāda nākamajā darbdienā pēc nosacīti atbrīvotā ierašanās Dienestā. Šāds regulējums nepamatoti ierobežo probācijas klientam iespējami ātrāk uzsākt elektronisko uzraudzību, kaut arī Dienests to varētu nodrošināt. Noteikumu projekts paredz 128. punktu precizēt, un turpmāk elektroniskās uzraudzības ierīces būs jāuzstāda ne vēlāk, kā nākamajā darbdienā pēc nosacīti atbrīvotā ierašanās Dienestā.  MK noteikumu Nr. 107 129.1. apakšpunkts nosaka, ka uzstādot elektroniskās uzraudzības ierīces, amatpersona izskaidro nosacīti atbrīvotajam elektroniskās uzraudzības ierīču lietošanas noteikumus. Savukārt 130. punkts paredz kārtību, kādā tiek izsniegti elektroniskās uzraudzības ierīču lietošanas noteikumi un to, ka nosacīti atbrīvotais ar parakstu apliecina, ka ir iepazinies ar lietošanas noteikumiem, apņemas nebojāt elektroniskās uzraudzības ierīces un apņemas nodrošināt to nepārtrauktu darbību. Turpmāk nosacīti atbrīvotā apliecinājumu paredzēts nostiprināt ar elektroniskās uzraudzības ierīču uzstādīšanas aktu, tādējādi elektroniskās uzraudzības ierīču lietošanas noteikumiem būs tikai informatīva nozīme, un tos nevajadzēs ievietot probācijas klienta lietā. Minētās izmaiņas noteikumu projekts paredz nostiprināt MK noteikumu Nr. 107 129.1. apakšpunktā un 131. punktā, svītrojot 130. punktu.  Noteikumu projekts paredz MK noteikumu Nr. 107 134. punktu izteikt jaunā redakcijā, sadalot to apakšpunktos. Turpmāk elektroniskās uzraudzības grafikā varēs iekļaut divu veidu aktivitātes – obligāto un izvēles aktivitāti. Abām aktivitātēm ir atšķirīgi izpildes nosacījumi, tādēļ MK noteikumu Nr. 107 134.1. apakšpunkts noteiks, kuros gadījumos nosacīti atbrīvotam obligāti jāsazinās ar elektroniskās uzraudzības centru, pildot obligāto aktivitāti, bet 134.2. apakšpunkts – kuros gadījumos, pildot izvēles aktivitāti.  MK noteikumu Nr. 107 141., 145. un 196. punkts norāda uz iemesliem, kad tiek izņemtas elektroniskās uzraudzības ierīces, kā arī izņemšanas iemesli var būt saistāmi ar ierīču bojājumiem. MK noteikumu Nr. 107 149.5. apakšpunkts paredz norādīt elektroniskās uzraudzības ierīču tehniskā stāvokļa novērtējumu elektroniskās uzraudzības ierīču izņemšanas aktā, tādējādi tiek uzrādīti gadījumi, kad elektroniskās uzraudzības ierīces ir bojātas. Vienlaikus MK noteikumu Nr. 107 149.6. apakšpunkts paredz norādīt elektroniskās uzraudzības ierīču izņemšanas iemeslu elektroniskās uzraudzības ierīču izņemšanas aktā, bet šāda informācija nesniedz pienesumu Dienestam, nerada arī saistošas sekas nosacīti atbrīvotajam, proti, informācija ir nelietderīga. Noteikumu projekts paredz turpmāk neiekļaut izņemšanas iemeslu elektroniskās uzraudzības ierīču izņemšanas aktā un svītrot MK noteikumu Nr. 107 149.6. apakšpunktu.  Noteikumu projekts paredz MK noteikumu Nr. 107 168. punktu precizēt ar atsaucēm un papildināt attiecīgos noteikumus ar 168.1, 168.2, 168.3 un 168.4 punktu. Šobrīd LSIK neregulē nosacīti no kriminālatbildības atbrīvoto personu uzraudzības kārtību. Savukārt šobrīd MK noteikumu Nr. 107 57., 58., 59. un 60. punkts nosaka, ka Dienesta struktūrvienības amatpersonas pieņemtos lēmumus var pārsūdzēt kriminālsodu izpildi reglamentējošā likumā noteiktajā kārtībā. 2017. gada 14. septembrī Saeimā pieņemts likums "Grozījumi Valsts probācijas dienesta likumā", kas paredzēja papildināt Likumu ar jaunu 8.1 pantu "Nosacīti no kriminālatbildības atbrīvoto personu tiesības". Minētais pants paredz nosacīti no kriminālatbildības atbrīvoto personu tiesības apstrīdēt Dienesta struktūrvienības lēmumu – neatļaut probācijas klientam mainīt dzīvesvietu – Dienesta vadītājam. Turpmāk MK noteikumu Nr. 107 168.1, 168.2, 168.3 un 168.4 punkts noteiks, ka Dienesta struktūrvienības amatpersonas pieņemto lēmumu neatļaut nosacīti no kriminālatbildības atbrīvotam mainīt dzīvesvietu var apstrīdēt Likumā noteiktajā kārtībā, kā arī noteiks kārtību, kādā Dienesta vadītājs izskata nosacīti no kriminālatbildības atbrīvotā sūdzību.  Noteikumu projekts paredz MK noteikumu Nr. 107 171. punktu precizēt, kā arī papildināt minēto punktu ar atsaucēm uz 20.1, 20.2, 20.3 un33.1 punktu un 19.1 punkta 1., 2., 3., 5. un 6. apakšpunktu. Minēto punktu nepieciešams precizēt, jo uzraudzība nosacīti no kriminālatbildības atbrīvotajam, ja tam uzlikts pienākums periodiski reģistrēties Dienestā un piedalīties probācijas programmās saskaņā ar Dienesta norādījumiem, pamatā tiek īstenota atbilstoši nosacīti notiesāto vai nosacīti atbrīvoto uzraudzībai.  MK noteikumu Nr. 107 175. punkts nosaka brīdinājumā norādāmo informāciju, t.sk. 175.2. apakšpunkts šobrīd paredz, ka brīdinājumā jānorāda struktūrvienība un amatpersona, kura izsniedz vai nosūta brīdinājumu. Minētais veido informācijas dublēšanu, jo MK noteikumu Nr. 107 175.2. apakšpunktā minētā informācija saskaņā ar Ministru kabineta 2018. gada 4. septembra noteikumu Nr. 558 "Dokumentu izstrādāšanas un noformēšanas kārtība" 16. punktu jānorāda dokumenta paraksta zonā. Tādējādi informācija par struktūrvienību un amatpersonu, kura izsniedz vai nosūta brīdinājumu, brīdinājuma teksta zonā nav nepieciešama, tādēļ noteikumu projekts paredz svītrot MK noteikumu Nr. 107 175.2. apakšpunktu.  2015. gada 28. maijā Saeimā pieņemts likums "Grozījumi Valsts probācijas dienesta likumā", ar kuru Likums papildināts ar 10.1 pantu. Minētā norma saskaņā ar 2017. gada 22. novembra likumu "Grozījumi Valsts probācijas dienesta likumā" stājās spēkā 2018. gada 1. februārī, un līdz ar to Dienestam ir noteikts jauns uzdevums – līdzfinansēt probācijas klientiem uzraudzības ietvaros paredzētos sociālās rehabilitācijas pakalpojumus atbilstoši likumā par valsts budžetu kārtējam gadam piešķirtajai apropriācijai. 2018. gada 30. janvārī izdoti MK noteikumi Nr. 63, kuri nosaka kārtību, kādā Dienests līdzfinansē sociālās rehabilitācijas pakalpojumus probācijas klientiem, kā arī līdzfinansējuma apmēru. Izstrādājot MK noteikumus Nr. 63, to sākotnējās ietekmes novērtējuma ziņojuma (anotācijas) IV sadaļā "Tiesību akta projekta ietekme uz spēkā esošo tiesību normu sistēmu", tika paredzēts, ka jāsagatavo grozījumi MK noteikumos Nr. 107, paredzot tajos regulējumu par procedūru, kādā probācijas klients vēršas Dienestā sociālās rehabilitācijas pakalpojuma līdzfinansējuma saņemšanai, kā arī regulējumu šāda iesnieguma izskatīšanas kārtībai. Ievērojot minēto, noteikumu projekts paredz MK noteikumus Nr. 107 papildināt ar 6.1 nodaļu "Sociālās rehabilitācijas pakalpojumu organizēšana". Noteikumu projekts paredz papildināt MK noteikumus Nr. 107 ar 219.1 punktu, kurš nosaka, ka gadījumos, kad probācijas klientam nepieciešams sociālās rehabilitācijas pakalpojums viņam jāvēršas Dienestā ar rakstisku iesniegumu. Savukārt noteikumu projektā iekļautais 219.2 punkts paredz, ka Dienesta amatpersonai jānoskaidro līdzfinansēšanas iespējamību Dienesta budžeta ietvaros. Noteikumu projektā iekļautais 219.3 punkts noteiks Dienesta amatpersonas rīcību, ja sociālās rehabilitācijas pakalpojumu iespējams līdzfinansēt, proti, Dienesta amatpersona organizē līguma slēgšanu ar sociālās rehabilitācijas pakalpojuma sniedzēju, sniedz probācijas klientam informāciju par pakalpojuma sniedzēju un izskaidro probācijas klientam izmaiņas turpmākā uzraudzības procesā, bet 219.4 punkts paredzēs, ka gadījumā, ja sociālās rehabilitācijas pakalpojumu nav iespējams līdzfinansēt, Dienesta amatpersona rakstiski par to informē probācijas klientu, norādot atteikuma iemeslus. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ieslodzījumu vietu pārvaldes nodarbinātie, Dienesta nodarbinātie, nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums minimāli maina tiesības un pienākumus, kā arī veicamās darbības, bet kopumā nerada būtisku administratīvo slogu. Probācijas klientiem, lai nodrošinātu sev vēlamo rezultātu (saņemt sociālās rehabilitācijas pakalpojumu vai saņemt atļauju darbam aizliegtā laikā), vajadzēs iesniegt attiecīgu iesniegumu. |
| 3. | Administratīvo izmaksu monetārs novērtējums | Administratīvās izmaksas mērķgrupai (probācijas klientiem), ko veido fiziskas personas, nepārsniegs 200 *euro*. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" (turpmāk – noteikumi Nr. 970) 7. un 9. punktu sabiedrības pārstāvji aicināti līdzdarboties noteikumu projekta izstrādes procesā, piedaloties sabiedriskajā apspriedē. Sabiedrības pārstāvji tika informēti par sabiedrisko apspriedi noteikumos Nr. 970 noteiktajā kārtībā, 2020. gada 29. martā publicējot paziņojumu par līdzdalības procesu dienesta mājaslapas www.probacija.lv sadaļā "Sabiedriskā līdzdalība", Valsts kancelejas un Tieslietu ministrijas mājaslapā. |
| 2. | Sabiedrības līdzdalība projekta izstrādē | Sabiedrības pārstāvjiem nodrošināta iespēja iesaistīties noteikumu projekta izstrādes posmā, izsakot iebildumus vai priekšlikumus attiecībā uz noteikumu projektu sabiedriskajā apspriedē. Sabiedriskā apspriede norisinājās 2019. gada 15. aprīlī Dienesta telpās Rīgā, Dzirnavu ielā 91. Noteikumu projekta dokumentācija publicēta Dienesta tīmekļvietnē, adrese: <http://www.probacija.lv/sabiedrbasldzdalba>,  Tieslietu ministrijas tīmekļvietnē, adrese:<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>, Valsts kancelejas tīmekļvietnē, adrese: <https://www.mk.gov.lv/content/ministru-kabineta-diskusiju-dokumenti>, līdz ar paziņojuma par līdzdalības procesa izsludināšanu 2019. gada 29. martā. |
| 3. | Sabiedrības līdzdalības rezultāti | Uz 2019. gada 15. aprīļa sabiedrisko apspriedi neieradās neviens sabiedrības pārstāvis. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektu izpilde notiks esošo valsts pārvaldes funkciju ietvaros, tā neietekmēs pārvaldes funkcijas vai institucionālo struktūru. |
| 3. | Cita informācija | Nav |

Iesniedzējs:

Ministru prezidenta biedrs,

tieslietu ministrs Jānis Bordāns

Ielītis 67021192

Janis.Ielitis@vpd.gov.lv